“હું તેમને બહાર કાઢી જ રહ્યો છું.” શિન્ડલરે મોટા અવાજે કહ્યું. એણે વધારે કોઈ ખુલાસા ન કર્યા. જાહેરમાં એણે એ પણ ન કહ્યું કે ઓસ્વિટ્ઝમાં પણ લાંચ આપવાની જરૂર પડી શકે છે! એણે એ પણ ન કહ્યું કે એણે કર્નલ એરિક લેન્જને સ્ત્રીઓનું લિસ્ટ મોકલી આપ્યું હતું, અને લેન્જ સાથે મળીને, લિસ્ટ પ્રમાણેની સ્ત્રીઓને ઓસ્વિટ્ઝથી અહીં લાવવાનો પ્રયત્ન એ કરી જ રહ્યો હતો! એણે આવું કંઈ જ ન કહ્યું ન હતું! એ તો બસ એટલું જ કહેતો હતો, “હું એમને બહાર કાઢી જ રહ્યો છું.” એ દિવસોમાં બ્રિનલિટ્ઝ આવેલી એસએસની ટૂકડીને કારણે ઓસ્કરને થોડી આશા બંધાઈ હતી. એસએસના યુવાન સૈનિકો યુદ્ધમોરચે જઈને આગલી હરોળમાં રહીને લડી શકે તે માટે, અનામત રખાયેલા મધ્યવયના સૈનિકોને અહીં બ્રિનલિટ્ઝમાં મોકલવામાં આવ્યા હતા. એ ટૂકડીમાં પ્લાઝોવ જેવા પાગલ સૈનીકોની સંખ્યા વધારે ન હતી. બ્રિનલિટ્ઝના અંગત રસોડે બનતી વાનગીઓથી ઓસ્કર તેમને હંમેશા ખુશ રાખતો હતો. ભોજન ભલે સાદું હોય, પણ સૈનિકોને અહીં પેટ ભરાય એટલું પૂરતું ભોજન મળી રહેતું હતું. સૈનિકોના બેરેકમાં એક વખત જઈને ઓસ્કરે પોતાના કેદીઓની ખાસ આવડત અને ફેક્ટરીમાં થતા ઉત્પાદનની વાતો પણ કરી હતી. પોતાની ફેક્ટરીમાં બનતા તોપ વિરોધી ગોળા અને તેના કવર હજુ પણ ઉત્પાદનોની ગુપ્ત યાદીમાં સામેલ હોવાનું કહીને એણે લશ્કરી ટૂકડીને ફેક્ટરીની અંદર ન આવવા તાકીદ કરેલી, કારણ કે તેનાથી કામદારો પર અવળી અસર થાય તેમ હતું!